62003CJ0404_DA
Parter
Dommens præmisser
Afgørelse om sagsomkostninger
Afgørelse
Parter
I sag C-404/03,
angående en anmodning om præjudiciel afgørelse i henhold til artikel 234 EF,
indgivet af tribunal de grande instance du Mans (Frankrig), ved afgørelse af
8. september 2003
, indgået den
29. september 2003
, i straffesagen mod:
Olivier Dupuy
og
Hervé Rouvre,
har
DOMSTOLEN (Femte Afdeling)
sammensat af afdelingsformanden, C. Gulmann, og dommerne S. von Bahr og R. Silva de Lapuerta (refererende dommer),
generaladvokat: F.G. Jacobs
justitssekretær: R. Grass,
på grundlag af den skriftlige forhandling,
efter at der er afgivet indlæg af:
– den franske regering ved G. de Bergues og D. Petrausch, som befuldmægtigede
– Kommissionen for De Europæiske Fællesskaber ved F. Simonetti og U. Wölker, som befuldmægtigede,
og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
afsagt følgende
Dom
Dommens præmisser
1. Anmodningen om præjudiciel afgørelse vedrører fortolkningen af punkt 31, litra e), i bilag I til Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (EFT L 262, s. 201), som ændret ved Europa-Parlamentet og Rådets direktiv 94/60/EF af 20. december 1994 (EFT L 365, s. 1, herefter »direktiv 76/769«).
2. Denne anmodning er blevet fremsat under en straffesag mod Olivier Dupuy og Hervé Rouvre vedrørende markedsføring af visse produkter med højt blyindhold.
Retsforskrifter
Fællesskabsbestemmelser
3. Det anføres i første betragtning til direktiv 76/769, at »formålet med enhver bestemmelse vedrørende markedsføring af farlige stoffer og præparater skal være at beskytte befolkningen og især de personer, som bruger dem«.
4. Direktivets artikel 1, stk. 1 og 3, bestemmer:
»1. Med forbehold af anvendelse af andre fællesskabsbestemmelser inden for området gælder dette direktiv for begrænsning af markedsføring og anvendelse i Fællesskabets medlemsstater af de i bilaget anførte farlige stoffer og præparater.
[…]
3. I dette direktiv forstås ved:
a) stoffer: kemiske bestanddele og deres forbindelser, således som de naturligt forekommer eller er industrifremstillet
b) præparater: blandinger og opløsninger, der er sammensat af to eller flere stoffer.«
5. Punkt 31 i bilag I til direktiv 76/769 (indsat ved direktiv 94/60) indeholder betingelserne for markedsføringsbegrænsningen for disse stoffer, der lyder således:
Betegnelse for stoffet, stofgruppen eller præparatet:
31. Stoffer anført i bilag I til direktiv 67/548/EØF, klassificeret som »reproduktionstoksiske i kategori 1 eller 2« og mærket med risikosætning R 60: »kan skade forplantningsevnen« og/eller R61: »kan skade barnet under graviditeten«, og med følgende betegnelser:
Reproduktionstoksiske i kategori 1: jf. liste 5 i tillægget.
Reproduktionstoksiske i kategori 2: jf. liste 6 i tillægget.
Begrænsninger: [af disse stoffer]
Må ikke anvendes i stoffer og præparater, som markedsføres med henblik på salg til private i koncentrationer på eller over:
– dem, der er fastsat i bilag I til direktiv 67/548/EØF
– eller dem, der er fastsat i punkt 6 i tabel VI i bilag I til direktiv 88/379/EØF, såfremt der ikke er fastsat nogen koncentrationsgrænse i bilag I til direktiv 67/548/EØF.
[…]
Som undtagelsesbestemmelse gælder denne bestemmelse ikke for:
[…]
e) kunstnerfarver, der er omfattet af direktiv 88/379/EØF.
6. Efter vedtagelsen af Kommissionens direktiv 97/10/EF af 26. februar 1997 om tredje tilpasning til den tekniske udvikling af bilag I til direktiv 76/769 (EFT L 68, s. 24) er punkt 31, litra e), i bilag I til direktiv 76/769 blevet til punkt 31, litra d), og ordlyden er forblevet den samme.
7. Rådets direktiv 88/379/EØF af 7. juni 1988 om indbyrdes tilnærmelse af medlemsstaternes love og administrative bestemmelser om klassificering, emballering og etikettering af farlige præparater (EFT L 187, s. 14) er blevet ophævet og erstattet af Europa-Parlamentets og Rådets direktiv 1999/45/EF af 31. maj 1999 (EFT L 200, s. 1).
8. I sidstnævnte direktivs artikel 2 er flere begreber defineret, bl.a. begreberne »stoffer« og »præparater«, der er defineret i stk. 1, samt begrebet »farlige«, der er defineret i stk. 2. Imidlertid er der ikke givet nogen definition på begrebet »kunstnerfarver«.
De nationale bestemmelser
9. Bestemmelserne vedrørende brugen af farlige stoffer findes i fællesministeriel bekendtgørelse af 7. august 1997 om begrænsninger af markedsføring og anvendelse af visse produkter, der indeholder farlige stoffer (JORF af 17.8.1997, s. 12218). Denne bekendtgørelses artikel 1, som ændret ved fællesministeriel bekendtgørelse af 13. oktober 1998 om begrænsninger af markedsføring og anvendelse af farlige stoffer og præparater (JORF af 6.11.1998, s. 16772), bestemmer:
»Særlige bestemmelser vedrørende stoffer og præparater, der er klassificeret som kræftfremkaldende, mutagene eller reproduktionstoksiske
a) Anvendelsesområde:
Markedsføring og import til offentlighedens brug er forbudt for så vidt angår de stoffer og præparater, der er defineret nedenfor:
– Stoffer, der er klassificeret som kræftfremkaldende i kategori 1 eller 2, findes i bilag I til denne bekendtgørelse.
– Stoffer, der er klassificeret som mutagene i kategori 1 eller 2, findes i bilag II til denne bekendtgørelse.
– Stoffer, der er klassificeret som reproduktionstoksiske i kategori 1 eller 2, findes i bilag III til denne bekendtgørelse.
– Præparater, der indeholder et eller flere af ovennævnte kræftfremkaldende og/eller mutagene og/eller reproduktionstoksiske stoffer, i en koncentration på eller over den, der er fastsat i bilag I til bekendtgørelsen af 20. april 1994 […] eller den, der er defineret i tabel VI til bekendtgørelsen af 21. februar 1990 […] i fravær af den grænse for koncentration, der er fastsat i bekendtgørelsen af 20. april 1994 […]
Dette forbud mod markedsføring og import til offentlighedens brug omfatter ikke produkter, der er bestemt til erhvervsmæssig brug.
[…]
Medmindre andet gælder ifølge andre bestemmelser om etikettering af farlige stoffer og præparater, skal emballagen til de nævnte stoffer og præparater være læseligt og uudsletteligt mærket med:
»Udelukkende til erhvervsmæssig brug […]«.
b) Undtagelsesbestemmelse:
Dette forbud mod markedsføring og import til offentlighedens brug finder ikke anvendelse på følgende endelige produkter, der er bestemt for den endelige bruger:
[…]
5º kunstnerfarver.«
Tvisten i hovedsagen og det præjudicielle spørgsmål
10. De tiltalte i hovedsagen – Olivier Dupuy og Hervé Rouvre – er henholdsvis direktør og administrerende direktør samt økonomidirektør i selskabet Colart International (herefter »COLART«) i Mans (Frankrig).
11. Efter at have foretaget undersøgelser den 23. november 1999, den 3., 29. og 30. marts 2000 samt den 19. april 2000, konstaterede ansatte i directions départementales de la concurrence, de la consommation et de la répression des fraudes du Nord, de l'Oise et de la Sarthe (Departementsdirektioner for konkurrence, forbrugerspørgsmål og svigsbekæmpelse i Nord, Oise og Sarthe, herefter »DDCCRF«), at tre produkter fremstillet af COLART og benævnt »Siccatif de Courtrai blanc«, »Siccatif de Coutrai brun« og »Huile Noire« var fremstillet og markedsført til offentlighedens brug, selv om de havde et blyindhold, der begrundede, at de skulle klassificeres i kategorien reproduktionstoksiske præparater.
12. DDCCRF gjorde gældende, at de pågældende tre produkter ikke under nogen omstændigheder måtte sælges til offentligheden, og at markedsføringen af produkterne udelukkende skulle ske over for erhvervsdrivende.
13. Det blev gjort gældende, at de tiltalte i hovedsagen ikke kun havde markedsført de pågældende produkter til offentlighedens brug, men også havde vildledt visse af deres kunder, idet de præsenterede produkterne som produkter, for hvilke der kun gjaldt et forbud mod selvbetjeningssalg til offentligheden, selv om produkterne var omfattet af et markedsføringsforbud.
14. Det fremgår af forelæggelsesafgørelsen, at de tiltalte i hovedsagen ikke har bestridt blyindholdet i de i hovedsagen omhandlede præparater eller deres klassificering i kategorien af reproduktionstoksiske præparater, men har gjort gældende, at de overtrædelser, de tiltales for, ikke har fundet sted, idet det ganske vist er korrekt, at selvbetjeningssalg af disse produkter til offentligheden er forbudt, men at der i artikel 1 i fællesministeriel bekendtgørelse af 7. august 1997 er fastsat en undtagelse, som omfatter »kunstnerfarver«, der kan sælges til offentligheden med forbehold af visse restriktioner for markedsføring, som er fastsat i code de la santé publique.
15. De har tilføjet, at denne undtagelse i den pågældende bekendtgørelse er en gennemførelse i national ret af bestemmelserne i de EF-direktiver, der finder anvendelse på området, navnlig af bilag I til direktiv 76/769.
16. De har anført, at de omtvistede tørremidler (siccativer) må anses for at være omfattet af undtagelsen i direktiv 76/769 om »kunstnerfarver«. De har anført, at disse produkter nødvendigvis skal blandes i kunstnerfarver, når de anvendes af malere, og at de dermed fuldt ud udgør en ingrediens i farven og ikke et »tilsætningsstof« isoleret set.
17. Anklagemyndigheden har ikke bestridt, at de omtvistede produkter skal blandes i farverne for at kunne anvendes, men er imidlertid af den opfattelse, at de anvendelige bestemmelser skal fortolkes strengt, og at tørremidler ikke henhører under kategorien farver, men under kategorien tilsætningsstoffer.
18. Under disse omstændigheder har tribunal de grande instance du Mans besluttet at udsætte sagen og at forelægge Domstolen følgende præjudicielle spørgsmål:
»Er det i henhold til de fællesskabsretlige bestemmelser om begrænsning af markedsføring af farlige stoffer og præparater, navnlig bestemmelserne i direktiv 76/769 og direktiv 94/60 […] forbudt at markedsføre tørremidler med henblik på salg til offentligheden, når disse produkter indeholder blyforbindelser, der klassificeres som reproduktionstoksiske, eller er der i henhold til de pågældende bestemmelser mulighed for at anvende undtagelsen for »kunstnerfarver« på de nævnte produkter?«
Om det præjudicielle spørgsmål
19. Den forelæggende ret ønsker med sit spørgsmål nærmere bestemt oplyst, om tørremidler, der indeholder blyforbindelser, der er klassificeret som reproduktionstoksiske, kan betegnes som »kunstnerfarver« henhørende under anvendelsesområdet for direktiv 76/769, og følgelig falde ind under undtagelsen til direktivet, for så vidt angår forbuddet mod markedsføring til offentlighedens brug af reproduktionstoksiske produkter.
Indlæg til Domstolen
20. Kommissionen har indledningsvis anført, at begrebet »kunstnerfarver«, der er omfattet af undtagelsen, skal forstås som omfattende præparater, der benyttes af kunstnere, og som allerede har malerfarvens væsentligste kendetegn, bl.a. dens farveevne.
Det er tænkeligt, at disse præparater endda skal tilsættes af kunstneren selv, så længe denne tilsætning ikke berører malerfarvens væsentligste egenskaber. Kommissionen har derfor anført, at »kunstnerfarve r« i den forstand, hvori udtrykket er anvendt i punkt 31 i bilag I til direktiv 76/769, omfatter præparater, der allerede indeholder det farvegivende element, som udgør et væsentligt kendetegn ved malerfarven.
21. Ifølge Kommissionen er tørremidler præparater, som indeholder metalforbindelser, der tilsættes for at igangsætte, fremskynde eller fremtvinge iltoptagelse i malerfarvens overflade, eller for at tilintetgøre de betingelser, der hæmmer hærdningen. Tørremidler anvendes i høj grad i oliemaling, hvor de formindsker tørretiden ved at fremskynde oliens iltningsproces. Valget af tørremiddel og den anvendte koncentration er vigtige elementer for den rette bevaring af maleriets forskellige farvelag.
22. Efter Kommissionens opfattelse giver tørremidlerne ikke farveevne til den malerfarve, der anvendes af kunstnere, og de anvendes ikke systematisk til kunstmaling. De kan dog vise sig at være uundværlige ved brugen af visse farver, bl.a. meget lidt tørrende farver.
23. I betragtning af dette indlæg og i henhold til princippet om streng fortolkning af undtagelser finder Kommissionen, at tørremidler er tilsætningsstoffer, der ikke kan sammenlignes med en »kunstnerfarve« og derfor ikke kan falde ind under den hertil knyttede undtagelse, samt at de er forbeholdt erhvervsdrivende.
24. Den franske regering har anført, at den undtagelse, der finder anvendelse på »kunstnerfarver« i henhold til direktiv 76/769, udgør en afvigelse fra reglen, der i henhold til Domstolens praksis skal fortolkes strengt. En sådan fortolkning nødvendiggøres ligeledes af formålet om at beskytte den offentlige sundhed, som bl.a. forfølges med direktiv 76/769. I mangel af yderligere oplysninger i direktivet kan undtagelsen således kun anvendes på »kunstnerfarver« uden mulighed for at udvide en sådan undtagelse til at omfatte produkter, der gør det muligt at anvende sådanne farver.
Domstolens besvarelse
25. Det fremgår af punkt 31 i bilag I til direktiv 76/769, at »stoffer anført i bilag I til direktiv 67/548/EØF, klassificeret som »reproduktionstoksiske i kategori 1 eller 2«« ikke må anvendes i stoffer og præparater, som markedsføres med henblik på salg til offentligheden, når de overstiger visse koncentrationer.
26. Det fremgår ligeledes af dette punkt, at denne bestemmelse, som undtagelsesbestemmelse, ikke gælder for »kunstnerfarver« henhørende under direktiv 88/379.
27. Imidlertid præciseres det hverken i sidstnævnte direktiv eller i direktiv 1999/45, der har erstattet dette direktiv, hvad der skal forstås ved begrebet »kunstnerfarver«.
28. Under disse betingelser skal det væsentligste kendetegn, der giver et stof eller et præparat egenskaben farve, først fastlægges. Som Kommissionen med rette har anført, skal begrebet »kunstnerfarver« fortolkes som omfattende præparater, der benyttes af kunstnere, og som allerede har malerfarvens væsentligste egenskaber, bl.a. dens farveevne.
29. Tørremidler, der hverken indeholder noget farvegivende element eller har nogen farveevne, og hvis eneste anvendelsesmulighed er at fremskynde oliens iltningsproces, kan ikke tillægges egenskaben »kunstnerfarver« i den forstand, hvori udtrykket er anvendt i punkt 31 i bilag I til direktiv 76/769. Den undtagelse, der er fastsat i dette bilag, omfatter udelukkende præparater, der allerede indeholder det farvegivende element, som udgør et væsentligt kendetegn ved malerfarven.
30. Endvidere skal det understreges, at denne undtagelse er en fravigelse af det generelle forbud mod salg til offentligheden af produkter, der er klassificeret som »reproduktionstoksiske i kategori 1 eller 2«.
31. Det følger af Domstolens praksis, at i betragtning af formålet om beskyttelse af den offentlige sundhed, som forfølges med direktiv 76/769, skal det forbud, der er fastsat i direktivet med hensyn til produkter, der er klassificeret som »reproduktionstoksiske i kategori 1 eller 2«, fortolkes vidt, og den undtagelse, som direktivet fastsætter med hensyn til »kunstnerfarver«, skal fortolkes restriktivt (jf. i denne retning dom af 1.4.2004, sag C-286/02, Bellio F.lli, endnu ikke trykt i Samling af Afgørelser, præmis 46).
32. I mangel af en specifik angivelse af tørremidler i de undtagelser, der er fastsat i punkt 31 i bilag I til direktiv 76/769, og i mangel af yderligere præciseringer i dette direktiv, kan undtagelsen kun finde anvendelse på produkter, der henhører under begrebet »kunstnerfarver«, uden at kunne udvides til at omfatte produkter, der ikke har nogen farveevne eller som blot har til formål at muliggøre brugen af en sådan farve.
33. Denne restriktive fortolkning af undtagelsens rækkevidde bekræftes af det grundlæggende formål, der forfølges med direktiv 76/769, sådan som det er beskrevet i første betragtning til direktivet. Da dette formål er at beskytte befolkningen og især de personer, som bruger farlige stoffer og præparater, er det generelle princip, som man skal lade sig inspirere af ved gennemførelsen af direktiv 76/769, at forbyde ethvert produkt, der har sundhedsskadelige virkninger, og dette princip tillader kun visse specifikke undtagelser, der er fastsat i det pågældende direktiv.
34. Under disse omstændigheder skal det forelagte spørgsmål besvares med, at de fællesskabsretlige bestemmelser om begrænsning af markedsføring af farlige stoffer og præparater, navnlig bestemmelserne i direktiv 76/769, forbyder markedsføring af tørremidler med henblik på salg til offentligheden, når disse produkter indeholder blyforbindelser, der klassificeres som reproduktionstoksiske.
Afgørelse om sagsomkostninger
Sagens omkostninger
35. Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagens omkostninger. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
Afgørelse
På grundlag af disse præmisser kender Domstolen (Femte Afdeling) for ret:
De fællesskabsretlige bestemmelser om begrænsning af markedsføring af farlige stoffer og præparater, navnlig bestemmelserne i Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater, som ændret ved Europa-Parlamentet og Rådets direktiv 94/60/EF af 20. december 1994, forbyder markedsføring af tørremidler med henblik på salg til offentligheden, når disse produkter indeholder blyforbindelser, der klassificeres som reproduktionstoksiske.